Fermenteerimine on protsess, mida inimkond on juba ammustest aegadest kasutanud toidu säilitamiseks, aga ka alkoholi tootmiseks. Selle protsessi käigus muutuvad suhkrud, eeskätt laktoos ja glükoos teistsugusteks ühenditeks ning ühtlasi toodetakse energiat fermentatsioonis osalevatele mikroorganismidele ehk bakteritele ja pärmile, mis tekitavadki fermenteerimiseks vajaliku piimhappekäärimise ja ka etanoolkäärimise. Fermenteeritud ehk hapendatud toitudeks, mida maailma erinevates piirkondades tarvitatakse, on näiteks hapuleib, hapendatud piimatooted, hapendatud kapsas, hapendatud seened ja kurgid, fermenteeritud sojatooted, kimchi, samuti miso ja tempeh.